Notum sit omnibus sancte Dei ecclesie fidelibus tam presentibus quam futuris quod Hugo cognomine Maustalant quicquid habebat in decimis de Atehis dedit et concessit Deo et sancte Marie de Juliaco, et monialibus ibidem Deo servientibus pro peccatorum suorum et antecessorum remissione et pro duabus filiabus suis quas in eodem loco ad Dei servitium collocavit. Hoc fecit laudante Elisabeth uxore sua et filio suo Petro, laudante etiam Josberto de Tilio a quo superdictus Hugo tenebat. Et laudante Anserico de Monteregali domino. Hujus laudationis sunt testes: Girardus archipresbyter Avalonis, Bernardus capellanus de Monteregali, Hugo Salvagius, X.... frater ejus, Gaufridus, Girardus, Hugo Albus de Monteregali.